Ezerötszáz kerekezőt várnak | Belföld - Magyarország hírei | Győr-Moson-Sopron - kisalfold.hu
Belföld - Magyarország hírei > Ezerötszáz kerekezőt várnak
Ezerötszáz kerekezőt várnak
Ismét, immár tizenötödször rendezik meg vasárnap a VasVilla-iskola évről évre népszerűbb jótékonysági kerékpártúráját. Tavaly több mint ezren kerékpároztak Fertőrákoson és Balfon keresztül, idén várhatóan ennél is többen, ezerötszázan teszik meg a távot.
Vasárnap ismét együtt szállhatnak nyeregbe a bicikli szerelmesei a tizenötödik vasvillás kerékpártúra alkalmából. A Fertőrákost és Balfot érintő huszonhét kilométeres távú túrát teljesítők között értékes díjakat  15 hegyi kerékpárt és sportszereket  sorsolnak ki, több mint másfél millió forint értékben. Az ajándékokat támogatók, kerékpározást szerető barátok, ismerősök adják önzetlenül, amit a szervezők köszönnek. Nevezni a VasVilla udvarán lehet, reggel 8 óra és 8.55 között, az indulás reggel 9 órakor lesz.
 A jótékonysági kerékpártúrát tavaly több mint ezer lelkes kerekes részvételével tartottuk meg, a nevezési díjakból befolyt több mint kétszázezer forintot a soproni Erzsébet-kórház gyermekosztályának ajánlottuk fel  mondta el Borossay György, a túra főszervezője.  A nevezési díj tíz éve változatlan, de ha sikerül elérni az ezerötszáz nevezőt, akkor idén akár háromszázezer forinttal is jótékonykodhatunk. A hosszú sorban kígyózó kerékpárosmenetet idén is a rendezvény fővédnöke, Walter Dezső polgármester vezeti fel.
Az 1992-ben megrendezett első túrán százan kerekeztek, akkor még csak a középiskola diákjainak szólt a kiírás. A következő években  immár városi rendezvényként  egyre népszerűbbé vált a túra, mígnem tavaly a Várkerületen már összeért a menet farka.  Idén egy picit változott az útvonal, a Várkerület-kör után a Sas teret érintjük, majd a Szent Mihály utcát, és a Pozsonyi úti új körforgalomnál kanyarodunk Fertőrákos felé  tette hozzá Borossay György, aki a tizennégy év alatt közel száz kerékpárt sorsolt ki a résztvevők között.
A szervezők kérik az autósokat, hogy vasárnap délelőtt fokozott óvatossággal közlekedjenek a városban.
A túra szintideje 2,5 óra, a rendezvényt a mentők, a műszaki mentők és a rendőrök biztosítják. A kerekezőknek ajánlott fejvédő használata. Ezenkívül nem árt, ha tudják, továbbra is túráról és nem versenyről van szó.
 A családi-baráti kerekezéssel az egészséges életmódot és a szabadidősport jelentőségét kívánjuk hirdetni. Büszke vagyok magunkra,
soproniakra, hiszen nincs még egy olyan vidéki város, ahol egy sportrendezvény idejére akár ezerkétszáz hobbikerékpáros nyeregbe pattan.